ซื้อLTFคู่บี/อีรับ4.1%
กรุงไทยผนึกแม่จัดโปรโมชันกสิกรฯลดเป้าหุ้นเหลือ1,100
7 ต.ค. 2554

กรุงไทยผนึกแม่จัดโปรโมชันกสิกรฯลดเป้าหุ้นเหลือ1,100
บลจ.กรุงไทย ผนึกธนาคารแม่ จัดโปรโมชันซื้อกองทุน LTF คู่ตั๋วแลกเงินอายุ 4 เดือน รับดอกเบี้ย 4.1% ต่อปี “แอสเซท พลัส” ส่งกองทุนสมาร์ท 11 ลุยซื้อหุ้น
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บลจ.กรุงไทย ร่วมกับธนาคารกรุงไทยจัดโครงการ KTBB/E Together ตั้งแต่วันนี้ถึงวันที่ 30 ธ.ค. 2554 โดยลูกค้าที่ลงทุนในกองทุนรวมหุ้นระยะยาว (LTF) คู่กับตั๋วแลกเงินธนาคารกรุงไทย อายุ 4 เดือน ในวงเงินเท่ากัน ตั้งแต่ 5 หมื่นบาทขึ้นไป จะได้รับดอกเบี้ยจากตั๋วแลกเงินสูงถึง 4.1% ต่อปี และจ่ายดอกเบี้ยเมื่อครบกำหนด 
นอกจากนี้ ยังมีโอกาสได้รับผลตอบแทนจากการลงทุนในกองทุน รับสิทธิในการลดหย่อนภาษีและลงทุนทุกๆ 1 ล้านบาท รับเงินคืนอีก 1.2 หมื่นบาท 
นายสมชัย กล่าวว่า เป็นโอกาสดีสำหรับการลงทุนในกองทุน LTF เนื่องจากดัชนีตลาดหลักทรัพย์ปรับตัวลง 281.46 จุด หรือ 32.62% จากระดับสูงสุดในรอบปีอยู่ที่ 1,144.11 จุด เมื่อวันที่ 1 ส.ค. 2554 มาอยู่ที่ 862.65 จุด ในวันที่ 5 ต.ค. 2554 โดยมองว่าหุ้นมีโอกาสฟื้นตัวในครึ่งหลังของเดือน ต.ค.นี้ หลังจากมีความชัดเจนการแก้ปัญหาหนี้สาธารณะให้กับกรีซ รวมทั้งปัจจัยบวกจากมาตรการกระตุ้นเศรษฐกิจของไทย 
ปัจจุบันดัชนีอยู่ในระดับต่ำกว่าค่าเฉลี่ย โดยซื้อขายที่สัดส่วนราคาต่อกำไร (พี/อี) ของผลการดำเนินงานปี 25542555 ที่ประมาณ 10 และ 9 เท่า และอัตราผลตอบแทนจากเงินปันผลคาดว่าระดับ 4.65% ตามลำดับ ขณะที่บริษัทจดทะเบียน (บจ.) แข็งแกร่ง สิ้นปีที่ผ่านมามีสัดส่วนหนี้สินต่อทุนไม่เกิน 1 เท่า และผลการดำเนินงานยังมีการเติบโตในระดับที่ดีเมื่อเทียบกับภูมิภาค โดยคาดว่า บจ.จะมีกำไรสุทธิเติบโต 12% ในปี 2555 ซึ่งยังไม่รวมผลดีจากนโยบายปรับลดภาษีเงินได้นิติบุคคลของรัฐบาล ที่คาดว่าจะทำให้ผลดำเนินงานเติบโตมากกว่าที่คาด
ด้าน บลจ.แอสเซท พลัส เปิดเผยว่า บริษัทได้เปิดขายกองทุนเปิดแอสเซท พลัส สมาร์ท 11 เสนอขายครั้งเดียวระหว่างวันที่ 513 ต.ค. 2554 เป็นกองทุนผสมเน้นลงทุนหุ้นในกลุ่มที่ได้ประโยชน์จากการบริโภคภายในประเทศและมาตรการกระตุ้นเศรษฐกิจ 
ทั้งนี้ กองทุนจะรับซื้อคืนหน่วยลงทุนอัตโนมัติเมื่อเอ็นเอวีต่อหน่วยปรับขึ้นผ่านจุด 10.50 บาท และปิดกองทุนเมื่อผ่านจุด 11 บาท ระยะเวลาการลงทุน 1 ปี หรือเมื่อเอ็นเอวีต่อหน่วยผ่านจุด 11 บาท
นายธนวัฒน์ รุ่งธนาภิรมย์ ผู้บริหารฝ่ายพัฒนาผลิตภัณฑ์ใหม่และจัดการกองทุนต่างประเทศ บลจ.กสิกรไทย กล่าวว่า บริษัทปรับลดเป้าหมายหุ้นไทยจากเดิมประมาณการไว้ที่ 1,200 จุด เหลือ 1,100 จุด ในอีก 12 เดือนข้างหน้าส่วนปีนี้ประเมินแนวรับที่เหมาะสม 870 จุด